<classify> SAKATA la kushikiliwa kwa ndege ya Kampuni ya Ndege Tanzania ATCL nchini Afrika Kusini, limechukua sura mpya, baada ya mamia ya wananchi kuandamana hadi ubalozi wa nchi hiyo jijini Dar es Salaam, wakishinikiza aichiwe.Maandamano hayo yalifanyika jana asubuhi hadi katika ubalozi huo uliopo katikati ya Jiji la Dar es Salaam.Waandamanaji walikusanyika nje na kuimba nyimbo za kushinikiza ndege hiyo ambayo inashikiliwa kwa amri ya Mahakama kwa karibu wiki moja sasa, kuachiwa ili iweze kuendelea na shughuli zake wakati suala hilo likiendelea kushughulikiwa kimahakama.Baadhi ya waandamanaji hao, walikuwa wamebeba mabango yenye ujumbe wa kutaka kuachiwa ndege hiyo, huku wakipaza sauti za:Tunataka ndege yetu, tunataka ndege yetu.Ndege hiyo ya ATCL aina ya Airbus A220-300, ilizuiliwa kwenye Uwanja wa Ndege wa Kimataifa wa Oliver Tambo jijini Johannesburg kwa amri ya Mahakama Kuu ya Gauteng nchini humo muda mfupi kabla ya kuruka, ikiwa na abiria ndani.Wakati maandamano hayo yakifanyika jijini Dar es Salaam, jopo la wanasheria wa serikali likiongozwa na Mwanasheria Mkuu wa Serikali AG, Profesa Adelardus Kilangi, limeweka kambi Afrika Kusini ikiungana na timu ya wanasheria wa nchi hiyo, kupinga amri ya Mahakama Kuu ya Afrika Kusini ya kuishikilia ndege hiyo.Waandamanaji wanenaAkiwa ubalozini hapo, akizungumza kwa niaba ya wenzake, mmoja ya waandamanaji hao aliyejitambulisha kwa jina la Hassan Mbadule, alisema wameamua kukusanyika katika ubalozi huo, kuwasilisha ujumbe wa Watanzania kwa Serikali ya Afrika Kusini na kuelezea namna walivyochukizwa na kukamatwa kwa ndege hiyo.Alisema Tanzania ni nchi inayokua kiuchumi huku ikiweka kipaumbele kwenye sekta ya miundombinu ya usafirishaji, hivyo kukamatwa kwa ndege hiyo ni pigo kwa harakati hizo.Polisi waingilia kati Waandamanaji hao wakiwa wanaendelea kuimba nje ya geti la ubalozi huo, kwa pembeni kulikuwa na gari la Polisi, lililokuwa limeegeshwa kwa muda, kabla ya kuwaamuru kutawanyika.Baaada ya waandamanaji hao kutawanyika, aliwasili Kamanda wa Polisi wa Kanda Maalum Dar es Salaam, Lazaro Mambosasa, katika eneo hilo ambaye alisema watu watatu wanashikiliwa kwa kosa la kuandaa maandamano hayo. Alisema ni kosa kisheria kuandaa maandamano bila ya kibali cha Polisi.Aliwataka watu wengine wanaotaka kuelezea namna walivyochukizwa na ushikiliwaji wa ndege hiyo, kuepuka kuandaa maandamano.Badala yake, alitaka wawasilishe kero zao kwenye ubalozi huo kwa njia ya maandishi au kwa kutumia wasemaji wao watakaowachagua. Mambosasa aliwataka Watanzania kutambua kuwa serikali imeshaanza mchakato, wenye lengo la kuhakikisha ndege hiyo inarejeshwa nchini, kwa kutumia ofisi ya Mwanasheria Mkuu wa Serikali.Aliwataka kuwa na subira, kwa kuwa taarifa zaidi kuhusu suala hilo, zitakuwa zikitolewa na wenye mamlaka kadiri zinavyopatikana.Akizungumza na gazeti hili juzi akiwa Afrika Kusini, Mwanasheria Mkuu wa Serikali, Profesa Kilangi, alisema mbali na timu hiyo kupinga amri hiyo ya Mahakama Kuu, pia inashughulikia uwezekano wa kuwa na suluhisho mbadala nje ya mfumo wa kimahakama na wa kisheria.Usikilizwaji wa kesi utafanywa katika hati ya dharura ndani ya siku tatu zijazo kuanzia juzi. Tunatarajia suala hili kufikia tamati baada ya muda si mrefu, maana tunaihitaji ndege hiyo, alisema Profesa Kilangi.Akizungumza na Shirika la Utangazaji Tanzania TBC mjini Dodoma juzi, Msemaji Mkuu wa Serikali Dk Hassan Abbas alisema Watanzania wasiwe na wasiwasi kwa sababu ndege hiyo itarudi.Sababu za kushikiliwaDk Abbas alisema kushikiliwa kwa ndege hiyo, kunatokana na kesi iliyokuwapo tangu miaka ya 1980 kati ya Serikali ya Tanzania na raia wa Afrika Kusini, Hermanus Steyn ambaye mali zake zilitaifishwa na serikali yakiwamo mashamba, mifugo na nyinginezo.Alisema utaifishwaji huo uliridhiwa na Steyn mwenyewe, lakini alitaka alipwe fidia. Kesi hii ni madai ya muda mrefu ya fidia ya ardhi iliyotwaliwa tangu miaka ya 1980, hivyo siyo kesi kwamba ni ATCL ndiyo inadaiwa, hapana. Tunaipambania ndege hii kwa maslahi ya Taifa letu na tunaamini siku moja itarudi kuendelea na shughuli zake za kawaida, alisema.Kwa mujibu wa Dk Abbas, suala hilo lilifanyiwa kazi na serikali za awamu zote, lakini katika miaka ya 1990 serikali na mkulima huyo walikubaliana kiwango cha fidia ambacho angelipwa.Hata hivyo, alisema baadaye yalitokea mabishano, hivyo miaka ya 2000 wakakubaliana tena na hatimaye Serikali ya Awamu ya Nne ilimlipa kiasi kikubwa cha fidia, kilichotakiwa kisheria na kiasi kidogo ndicho kilichobaki.Alisema msingi wa kesi hiyo kwa sasa, unatokana na uamuzi wa Hermanus kuiomba Mahakama ya Afrika Kusini, imsaidie kutekeleza hukumu ili alipwe kiasi cha fidia kilichobaki.Msemaji Mkuu huyo wa Serikali alisema zipo nchi ambazo kwa taratibu za kisheria, zinaweza kuomba hukumu ya nchi nyingine.Hukumu tayari tunayo na ukiisoma ina mambo makubwa mawili ambayo Watanzania wanapaswa kuyaelewa. Kesi ya msingi haijasikilizwa, kama nilivyosema ametumia sheria za Afrika Kusini kuomba kutekeleza hukumu ya nchi nyingine, kwa hiyo ana hukumu ambayo ilishapatikana huku kwetu, lakini akaomba itekelezwe kule Afrika Kusini kwa maana ya kile kiasi kilichobaki.Kwa hiyo kesi ya msingi ya hicho kiasi kilichobaki kwamba sisi tutakikubali tukilipe au tunapingana nacho haijasikilizwa, isipokuwa aliomba maombi madogo ambayo yana taratibu mbili ambazo mnaweza mkasikilizwa wote au upande mmoja tu ukasikilizwa, kwa hiyo yeye alichagua asikilizwe na Mahakama bila sisi kuwapo, kwa hiyo hiki ndicho kilichofanyika, alisema.Alisema kwa kuwa Tanzania kwa sasa ndiyo inaongoza Jumuiya ya Maendeleo ya Kusini mwa Afrika SADC, lakini pia kwa kuwa serikali inaheshimu utawala wa sheria, hivyo katika suala hilo, sheria itafuata mkondo wake.Alisema kwamba watahakikisha wanasimamia maslahi ya taifa ili ndege hiyo irudi na kuendelea na safari zake.  <topic>: kitaifa 